text: Politisk analyse: Lars Løkke er på et spektakulært togt 
  30 august 2016 kl. 18.02
  Tirsdag aften møder statsminister Lars Løkke Rasmussen (V) vælgerne til et dialogmøde på Gram Slot efter offentliggørelsen af regeringens 2025-plan. 
  Klokken 20.00 møder landets statsminister, Lars Løkke Rasmussen (V), syd- og sønderjyderne til det første af syv dialogmøder rundt i landet. Det sker på Gram Slot kun få timer efter regeringen har præsenteret deres plan for Danmark frem mod 2025.
  Og ifølge TV SYDs politiske kommentator, Poul-Erik Thomsen, er det lidt af et togt, landets statsminister er på.
  - Planen er spektakulær, den er spændende, men den er også farlig for ham – og så gør han yderligere det, at han skærper det hele ved, at han tager lige nøjagtig ned i løvens hule. Han tager herned, der valgte gult (Dansk Folkeparti, red.) ved det seneste valg, og hvor hans parti led et smerteligt nederlag. Nu vil han rejse sig igen, siger Poul-Erik Thomsen.
  Ifølge Poul-Erik Thomsen kan det give point ved vælgerne.
  - Jeg er sikker på, han i hvert fald vinder point i forhold til sine egne, men han skal også vinde point hos andre, hvis han skal have det her til at gå op i en højere enhed, mener Poul-Erik Thomsen.
  Se Poul-Erik Thomsens vurdering af mødet, efter mødet sluttede:
  
  